Malema nou na konstitusionele hofEFF-leier Julius Malema buite die hooggeregshof in Pretoria. (Foto: EFF/Twitter) EFF-leier Julius Malema gaan hom na die konstitusionele hof wend om die grondwetlikheid van die Wet op Oproerige Byeenkomste te betwis, nadat die hooggeregshof in Pretoria Donderdag sy aansoek daaroor van die hand gewys het. ŉ Volbank regters, gelei deur adjunk- regterpresident Aubrey Ledwaba, het ook Malema se aansoek dat die aanklag van aanhitsing tot geweld teen hom tersyde gestel word, van die hand gewys. Malema is al minstens twee keer aangekla van die oortreding van die Wet op Oproerige Byeenkomste – in Newcastle in KwaZulu-Natal en in Bloemfontein in die Vrystaat – toe hy sy ondersteuners aangemoedig het om ongebruikte grond te beset. Malema het in 2014 tydens die EFF se verkiesingskonferensie in Bloemfontein aan EFF-lede gesê hulle moet grond beset. In Junie 2016 het hy ook aan ondersteuners in Newcastle gesê om grond te beset, aangesien dit aan swart mense behoort. Albei sake teen hom het tydelik agterweë gebly hangende die uitkoms van sy aansoek voor die hof oor die grondwetlikheid van die betrokke wet. Malema het dié aansoek in Desember verlede jaar ingedien. Hy het aangevoer die wet is “apartheidsera‑wetgewing wat nie meer in die wetboek hoort nie”. Hy sê die destydse apartheidsregering het die Wet op Oproerige Byeenkomste deurgevoer om swart mense te onderdruk en mag nie onder ŉ nuwe, demokratiese bedeling gebruik word nie. Hy voer aan die wetgewing word gebruik om hom stil te maak. Ledwaba het Malema se verweer, dat die wet ongrondwetlik en oordrewe is, verwerp en sê dit beperk diegene wat ander aanhits om misdaad te pleeg. Die regters het wel bevind die vonnis van iemand wat ingevolge die wet skuldig bevind word, is ongrondwetlik, omdat die voorgeskrewe vonnis van só aard is dat dit lyk of die persoon self die misdaad gepleeg het. Hulle het die bevinding na die konstitusionele hof verwys vir finale bekragtiging. Die hof het Malema ook beveel om die geldigheid van die betredingsklagte teen hom in die laer hof te betwis, waar hy aangekla word. Malema het ná die uitspraak gesê eerste prys sou gewees het as die wet in die geheel ongrondwetlik verklaar is, maar dat hy tevrede is met die gedeelte wat wel só verklaar is. Die burgerregtegroep AfriForum het die hofuitspraak verwelkom. “AfriForum is verheug oor die uitspraak en sal toesien dat geregtigheid geskied indien Malema en die EFF hierdie ondeurdagte en onverantwoordelike uitsprake maak. Malema is een van diegene in magsposisies wat die veiligheid en regte van burgers bedreig deur roekelose magspeletjies,” het Ian Cameron, AfriForum se hoof van gemeenskapsveiligheid, gesê. AfriForum is tans besig met verskeie soortgelyke sake teen die EFF en Malema.